**КАКО ИЗАБРАТИ БУДУЋЕ ЗАНИМАЊЕ?**

Иако у данашње време избор занимања и није више „избор за читав живот“ то је ипак значајан корак који битно утиче на будућност, образовање и каријеру младог човека. Осми разред је право време да се размишља о избору будућег занимање и будуће школе. Правилно одабрано занимање је оно за које можеш да се определиш и са успехом да постижеш најбоље резултате, а и да притом постоји и задовољство бављењем изабраним послом.

Да би се изабрало занимање неоходно је водити рачуна о следећим факторима:

**ФАКТОРИ ИЗБОРА ЗАНИМАЊА:**

1. **СПОСОБНОСТИ** – омогућавају да се успешно обавља нека активност. Од способности зависи шта особа може да уради и колико успешно. Ту спада општа интелигенција, математичка (лако и брзо оперисање са бројевима), просторна орјентација (способност просторног представљања, сналажење и орјентисање), вербалне способности (вештина говорног изражавања, разумевање и баратање речима), психомоторне способности (спретност руку прстију, шаке..). Ако се трудимо, можемо до извесне границе да развијемо своје способности, али за успешно бављење неким послом је важно да ускладимо избор занимања са својим способностима.
2. **ИНТЕРЕСОВАЊА, ЖЕЉЕ** – од тога зависи шта особа хоће да ради. Да ли те више интересују природне науке, друштвене науке или уметности, шта волиш да радиш? Треба водити рачуна да се не помешају интересовања са способностима. Бољи успех се постиже ако се ради оно што се жели, али само интересовања не могу бити гаранција за успех на послу.
3. **ОСОБИНЕ ЛИЧНОСТИ** – Потребно је водити рачуна да ли је човек: савестан, одговоран, истрајан, стрпљив, прецизан, тачан, срдачан, отворен, повучен, упоран, издржљив...и у складу са својим особинама бирати одређено занимање за које су карактеристичне одређене особине личности.
4. **ЗДРАВСТВЕНО СТАЊЕ** – веома важан фактор. Постоје занимања у којима не би могла да ради особа која има неки здравствени проблем (неке хроничне болести, равна стопала, алергија на боје и испарења, страх од висине или неки други специфични здравствени проблеми.
5. **ПОЗНАВАЊЕ МРЕЖЕ СРЕДЊИХ ШКОЛА** - важно је знати које средње школе постоје, услови уписа, предмети који се изучавају, трајање, могућности запошљавања после завршетка, могућности даљег школовања. Ако желиш да студираш, информиши се да ли одабрана средња школа даје директну проходност за упис на жељени факултет.
6. **ПОЗНАВАЊЕ ЗАНИМАЊА** - неопходно је познавати занимање за које се особа опредељује: шта се ради, чиме се ради, на чему се ради, шта се од радника захтева у погледу рада и здравља, услови рада, способности, особине личности, позитивне и негативне стране занимања.
7. **МАТЕРИЈАЛНЕ МОГУЋНОСТИ РОДИТЕЉА** - Потребно је разговарати са родитељима о томе да ли постоје могућности за школовање после средње школе или могућност школовања ван места боравка.
8. **ДРУШТВЕНЕ ПОТРЕБЕ** - да ли се релативно лако може добити посао у струци коју желиш да изабереш.Веома је важно знати да ли се жељено занимање тражи или не, да ли се после школовања може запослити, колико је тражено неко занимања.

Изабери школу у којој имаш највише шансе да успеш! Свако занимање има и добре и лоше стране, па би било добро да се унапред припремиш на то да жељена професија поред онога што ти се свиђа има и ону „другу“ страну.

Приликом опредељења за занимање неопходно је све факторе узети у обзир и тако направити прави избор.